Liwot va Cambridge (Civitatis orbis terrarum)

Liwot va Cambridge ~ Civitatis orbis terrarum liwotak, 1575

Cambridge tir widava ke Engla koe Britana. Liwot vey zovdomaks gan William Smith is Richard Lyne bak 1574.

Yolt ke Cambridge tire nutir vey Grontabricc ( VIII-eafa decemda ), azon artowayas ton Grantebrycg koe Anglo-Saxon Chronicle ugalda bak 875. Xanton, bat yolt gu pemaxo poke za vamoe Cante kuksa ( ok Granta ok Cam ) ape zo yofteyer. Tisa xopo ke kuksafa totara, inafa rea bak sare ke Henry I ixam zo miwar. Inaf etoleem kene tawova resareon yoltana gu « Backs » titnisa va domega  tigid.

Bak XVI-eafa decemda, Cambridge va sposuca gu intafa kotla danur, i gu kotla tisa ke valevifa xanta vey yona darefa alkafa tcema. Tela losavsafa tiyir Saint Giles Augustus tucpastaxe reduyune bak 1092 az arbureyene ko Barnwell bak 1112. To bak 1224 Francesco veem ko Cambridge koinker, azen Domenico veem. Tucpastik va jontik vayasik koimpayad eke bak 1231 Cambridge wetce kotavexo gan winugaf tegiv kristeyen gan Henry III zo kagrupeyer.

Peterhouse taneafa reila bak 1281-1284 gan Hugh de Balsham tujradik ke Ely zo reduyur. Ara rowina keve bat zovdom tid : Clare reila ( 1326, vanpiyisa Clare Hall bak 1538, gan Elizabeth of Clare ) ; is Trinity Hall reila ( 1350, gan William Bateman tujradik ke Norwich ) ; az Corpus Christi reila ( reduyuna bak 1352 yolton gu « House of the Scholars of Corpus Christi and the Blessed Virgin Mary ») ; is Pembroke reila ( 1347, gan Mary de Saint Paul nyobrikya ke Pembroke biptik ) ; az King's reila ( 1441, gan Henry VI ). Wafafa amuda ke King's reila bak 1515 di zo tenukeyer ise tir tana locuisafa cugexa ke Europa ( genekon ice bat gretcaks ).

Azon zo kolnayad : Queen's reila ( 1445, gire reduyuna bak 1465 gan Elisabeth Woodville kurenikye ke Edward IV ), az Saint Catherine's reila ( taneasteyena bak 1473 gan Robert Woodlark ), az Jesus reila ( 1496, gan John Alcock tujradik ke Ely ) az Christ's reila ( 1505, gan Margaret Beaufort ), az Saint John's reila ( 1511, dere gan Margaret Beaufort ), az Magdalene reila ( gire reduyuna bak 1542 kaiki taneafa redura bak 1428 wetce emudexe va vayaf tucpastikeem ke Crowland ), az Trinity reila ( 1546, gan Henry VIII ), az Gonville and Caius reila ( gire reduyuna bak 1557 gan John Caius kaiki taneafa redura bak 1348 gan Edmund Gonville ).

Keve dadeon Bridge vawila talte idja, va Saint Pulchers uja rowit, i va tana balemoya savsafa anamkafa uja ke Engla ; gu Temple veem zo gesiar ise gu 1120-1140 zo evlar.

|style="vertical-align: top;"|

|}

Liwot va Cambridge (Civitatis orbis terrarum)
Liwot va Cambridge (Civitatis orbis terrarum)
Liwot va Cambridge (Civitatis orbis terrarum)